
A V4 országok fizetési szokásainak és rendszereinek összehasonlító elemzése digitális pénzügyi fókusszal

A kutatási téma aktualitását az adja, hogy a FinTech jelenség kiemelkedően fontosszerepet
tölt be a háztartások, vállalkozások és a nemzetgazdaságok életében.
Dolgozatomban arra a kérdésre keresem a választ, hogy a készpénzes tranzakciók aránya
valóban egységesen csökkenő tendenciát mutat-e a V4-es országokban, illetve ezzel
egyidejűleg előtérbe kerültek-e az elektronikus fizetési módok. Továbbá azt is vizsgálom,
hogy a magyar azonnali fizetési rendszer és a digitális jegybankpénz kutatás fejlettebb-e
a többi V4 országéhoz képest. A szakirodalmi áttekintésben a digitális pénzügyi
szolgáltatásokról és a fizetési szokásokat befolyásoló tényezőkről mutatok egy általános
helyzetképet. A kutatási kérdések megválaszolása érdekében szekunder kutatást végeztem,
melynek keretében először a V4 országok jegybankjai által készített jelentéseket és
kiadványokat dolgoztam fel. Ezt követően egy Közép-Kelet Európai reprezentatív kutatás
adatait elemeztem, amely a V4 országok fizetési szokásainak vizsgálatára terjedt ki. Ezen
kívül a Statista által elkészítettstatisztikai becsléseket használtamfel,majd az így begyűjtött
adatok alapján összehasonlító módon elemeztem a V4 országokat.
Kutatásom eredményeként megállapítható, hogy a V4 országok mindegyike nyitott az
innovatív digitális pénzügyi megoldások adaptálására, hiszen rendelkeznek azonnali
fizetési rendszerrel, illetve az elektronikus fizetési módok használata is egyre népszerűbb.
Kijelenthető, hogy a modern fizetési módok növekvő népszerűsége egyértelműen
hozzájárul a készpénzes tranzakciók csökkenő arányához a V4-es országokban, azonban a
legelterjedtebb fizetési mód továbbra is a készpénz. Kutatásom szintén fontos
megállapítása, hogy bár minden V4-es országban elérhető valamilyen azonnali fizetési
rendszer, kötelező jelleggel csak Magyarországon alkalmazandó. Nem utolsó sorban
Magyarország a digitális jegybankpénz fejlesztések területén szintén kiemelkedik pilot
programjával a V4 országok közül.



